# Περιγραφή Εργαστηρίων και Δράσεων

**Εργαστήριο 1ο**

**«Δημιουργούμε την ομάδα μας – Μοιραζόμαστε τη γνώση μας»**

**Δραστηριότητα 1η**– *διδακτική ώρα 1η:*

Τα παιδιά κάθονται σε κύκλο. Ένα παιδί πετάει ένα μπαλάκι σε ένα άλλο στον κύκλο και εκείνο θα πρέπει να πει μια λέξη σχετική με τη θάλασσα. Όποια λέξη πει θα πρέπει το παιδί που πέταξε το μπαλάκι να την αναπαραστήσει (κίνηση - φωνή) με το σώμα του. Στο τέλος του παιχνιδιού τα παιδιά ζωγραφίζουν αυτό που είπαν. Στο κέντρο του κύκλου τοποθετείται ένα μεγάλο μπλε πανί και τα παιδιά με τις ζωγραφιές τους δημιουργούν ένα θαλάσσιο τοπίο. Σε μικρές ομάδες δημιουργούν μια ιστορία του βυθού. Μια μια ομάδα, στην ολομέλεια, παρουσιάζει την ιστορία της παίζοντας ένα μικρό δρώμενο.

**Δραστηριότητα 2η**– *διδακτική ώρα 2η:*

Η/ο εκπαιδευτικός, στην ολομέλεια, αναφέρει ότι έλαβε ένα μήνυμα στο ηλεκτρονικό ταχυδρομείο του σχολείου. Εξηγεί στα παιδιά ότι το μήνυμα στη θέση του αποστολέα έγραφε «*ο Πητ και η Πατ, οι επιστήμονες των θαλασσών*» και «*Λέτα, χελώνα καρέτα καρέτα*». Οι τρεις ήρωες τους ζητούν να παρατηρήσουν και να περιγράψουν τις φωτογραφίες που τους στέλνουν, που δείχνουν τι συναντούν στα ταξίδια τους στη θάλασσα. Τα παιδιά περιγράφουν τις φωτογραφίες, στις οποίες απεικονίζονται πλαστικά απορρίμματα στη θάλασσα και σε ακτές. Απαντούν σε ερωτήματα όπως: τι παρατηρείτε; γατί βρίσκονται αυτά τα αντικείμενα εκεί; κ.ά. Χωρίζονται σε ομάδες, και δημιουργούν την ιστορία των πλαστικών αντικειμένων που παρατήρησαν, π.χ. πού ήταν πριν, πώς βρέθηκαν εκεί, κ.ά. Την αναπαριστάνουν με ένα μικρό δρώμενο.

**Δραστηριότητα 3η**– *διδακτική ώρα 3η:*

Η/ο εκπαιδευτικός, στην ολομέλεια, εξηγεί στα παιδιά ότι η μικρή χελώνα, τους ζητάει να τη βοηθήσουν για να μάθει για τη θάλασσα, δηλαδή να πουν τη γνώμη τους, αν θεωρούν καλό ή κακό που η θάλασσα και οι ακτές έχουν πλαστικά απορρίμματα και γιατί. Τα παιδιά σε μικρές ομάδες συζητούν και ανταλλάσσουν τις απόψεις τους αναφορικά με το ερώτημα. Στην ολομέλεια, κάθε ομάδα, χρησιμοποιώντας μια ψηφιακή συσκευή εγγραφής φωνής και ήχου καταγράφει τις απαντήσεις της, εκφράζοντας, έτσι, τις προϋπάρχουσες γνώσεις της ως προς τη ρύπανση της θάλασσας από τα πλαστικά. Όταν ολοκληρώσουν όλες οι ομάδες την παρουσίασή τους, ακούν ξανά αυτά που κατέγραψαν και αν θέλουν συμπληρώσουν κάτι.

# Εργαστήριο 2ο

**«Ανησυχία στον βυθό… Ερευνούμε, καταγράφουμε, βγάζουμε συμπεράσματα»**

**Δραστηριότητα 1η**– *διδακτική ώρα 1η:*

Τα παιδιά ενημερώνονται ότι ο *Πητ* και η *Πατ*, με νέο μήνυμα, τους ζητούν να εξηγήσουν στη *Λέτα καρέτα καρέτα,* τι μπορεί να συμβεί στα ζώα της θάλασσας, όταν σε αυτή υπάρχουν πλαστικά απορρίμματα. Επίσης, προτείνουν κάθε ομάδα να δει ένα βίντεο, διαφορετικό κάθε μία, έχοντας στείλει τους αντίστοιχους υπερσυνδέσμους και έντυπο υλικό. Τα παιδιά, αρχικά, κάνουν τις δικές τους υποθέσεις αναφορικά με το θέμα, αιτιολογώντας τις απαντήσεις τους. Οι απαντήσεις τους καταγράφονται σε ένα νοητικό χάρτη. Επίσης, κάνουν υποθέσεις ως προς τι μπορεί να δείχνει το ψηφιακό και το έντυπο υλικό. Αιτιολογούν τις απαντήσεις τους απαντώντας στο ερώτημα της ρουτίνας σκέψης *“Τι σε κάνει να το λες αυτό;»*.

**Δραστηριότητα 2η**– *διδακτική ώρα 2η:*

Τα παιδιά χωρίζονται σε ομάδες και μια μια ομάδα επιλέγει τον υπερσύνδεσμο που της αντιστοιχεί και βλέπει το βίντεο δύο φορές. Τη δεύτερη φορά τα παιδιά δημιουργούν στιγμιότυπα οθόνης, τα οποία κρίνουν ότι είναι αντιπροσωπευτικά των πληροφοριών που χρειάζονται και τα εισάγουν σε ένα αρχείο λογισμικού παρουσίασης, στην επιφάνεια εργασίας. Οι υπόλοιπες ομάδες την ώρα αυτή επεξεργάζονται σχετικό έντυπο υλικό και κρατούν σημειώσεις με όποιο τρόπο μπορούν.

**Δραστηριότητα 3η**– *διδακτική ώρα 3η:*

Κάθε ομάδα παρουσιάζει στην ολομέλεια τις πληροφορίες και τα συμπεράσματά της, δείχνοντας τα ανάλογα στιγμιότυπα οθόνης σε προβολικό μηχάνημα ή στον Η/Υ ή/και τις σημειώσεις τους από το έντυπο υλικό, τα οποία καταγράφονται σε έναν νοητικό χάρτη (mindmap). Η/ο εκπαιδευτικός επαναφέρει τον νοητικό χάρτη της 1ης δραστηριότητας του Εργαστηρίου και τα παιδιά συγκρίνουν τους δύο νοητικούς χάρτες, δηλαδή τις αρχικές τους υποθέσεις για τις επιπτώσεις στη θαλάσσια ζωή των πλαστικών απορριμμάτων με τα τωρινά τους συμπεράσματα.

# Εργαστήριο 3ο

**«Μαθαίνουμε από τους/τις ειδικούς»**

**Δραστηριότητα 1η**– *διδακτική ώρα 1η:*

Οι ήρωες *Πατ* και *Πητ* προτείνουν στα παιδιά να καλέσουν έναν/μια ειδικό επιστήμονα για να αντλήσουν περισσότερες πληροφορίες για τις επιπτώσεις στη ζωή των ζώων της θάλασσας των πλαστικών απορριμμάτων ή να επισκεφθούν μέρη που μπορούν να βρουν πληροφορίες. Τα παιδιά συζητούν πώς και πού θα μπορούσαν να βρουν αυτούς τους επιστήμονες και ποια μέρη θα μπορούσαν να επισκεφθούν. Η/ο εκπαιδευτικός προτείνει π.χ. τους επιστήμονες πλοίου του Ινστιτούτου Θαλάσσιας Προστασίας «*Αρχιπέλαγος*», ή Μουσείων Φυσικής Ιστορίας ή φορέων π.χ. Παιδική HELMEPA, ΑΡΧΕΛΩΝ, κ.ά. Συντάσσουν το ηλεκτρονικό μήνυμα που θα στείλουν για να τους προσκαλέσουν και εκφράζουν ερωτήσεις που θα ήθελαν να κάνουν σχετικά με το θέμα, οι οποίες καταγράφονται.

**Δραστηριότητα 2η**– *διδακτική ώρα 2η:*

Στη δια ζώσης ή ψηφιακή συνάντηση ή επίσκεψη τα παιδιά ηχογραφούν ή καταγράφουν τις απαντήσεις των ειδικών. Μετά τη συνάντηση, χωρίζονται σε μικρές ομάδες και κάθε ομάδα, η μια μετά την άλλη ακούει ξανά μερικές από τις απαντήσεις - π.χ. η πρώτη ομάδα ακούει τις πρώτες δύο απαντήσεις, η δεύτερη τις επόμενες δύο, κ.ο.κ. - συζητά και καταλήγει σε συμπεράσματα, τα οποία τα παιδιά ζωγραφίζουν/καταγράφουν.

**Δραστηριότητα 3η**– *διδακτική ώρα 3η:*

Κάθε ομάδα παρουσιάζει τα συμπεράσματα της στην ολομέλεια, συμπληρώνοντας με αυτά και τον νοητικό χάρτη του Εργαστηρίου 2 - δραστηριότητα 3. Στη συνέχεια προτείνουν έναν γενικό τίτλο, ως γενικό συμπέρασμα. Χωρίζονται σε ομάδες, συζητούν και επιλέγουν έναν από τους γενικούς τίτλους που προτάθηκαν και αποφασίζουν με ποιον τρόπο θα τον παρουσιάσουν στην ολομέλεια, π.χ. εικαστικά, αυτοσχεδιάζοντας, ως αφίσα, κ.ά.. Κάθε ομάδα προετοιμάζεται ανάλογα και παρουσιάζει τον τίτλο της με όποιον τρόπο έχει επιλέξει.

# Εργαστήριο 4ο

**«Για ένα πλαστικό καλαμάκι - Αναζητούμε και προτείνουμε λύσεις»**

**Δραστηριότητα 1η**– *διδακτική ώρα 1η:*

Τα παιδιά ενημερώνονται από την /τον εκπαιδευτικό ότι οι τρεις ήρωες τους έχουν στείλει κάποια φυλλάδια για να δουν και έναν σύνδεσμο μιας ιστοσελίδας, που έχει κάποιες ιδέες για την αντικατάσταση των πλαστικών μιας χρήσης. Τα παιδιά κάνουν υποθέσεις τι θα μπορούσαν να γράφουν τα φυλλάδια ή ποιο είναι το περιεχόμενο της ιστοσελίδας. Χωρίζονται σε ομάδες, συζητούν και προτείνουν τις δικές τους ιδέες, π.χ. πώς θα μπορούσαμε να αντικαταστήσουμε το καλαμάκι μιας χρήσης, κ.ά. Ζωγραφίζουν/καταγράφουν τις ιδέες τους. Κάθε ομάδα τις παρουσιάζει στην ολομέλεια.

**Δραστηριότητα 2η**– *διδακτική ώρα 2η:*

Τα παιδιά, σε ομάδες, στον H/Y, επιλέγουν ένα ή δύο πλαστικά αντικείμενα μιας χρήσης και πληροφορούνται μέσα από σχετικές ιστοσελίδες για τους πιθανούς τρόπους αντικατάστασής τους με άλλα υλικά και ενδεδειγμένους τρόπους συμπεριφοράς. Κατά την επεξεργασία του ψηφιακού υλικού, συζητούν και κρατούν σημειώσεις ζωγραφίζοντας, καταγράφοντας σε χαρτί, ή με τη διαδικασία της αποτύπωσης στιγμιότυπων οθόνης (printscreen ή screenshot) και εισαγωγής τους σε αρχείο παρουσίασης. Κατά τη διάρκεια που μια ομάδα επεξεργάζεται το ψηφιακό υλικό στον Η/Υ, οι υπόλοιπες ομάδες μελετούν και συζητούν τα σχετικό έντυπο υλικό, π.χ. φυλλάδια.

**Δραστηριότητα 3η**– *διδακτική ώρα 3η:*

Μια μια ομάδα παρουσιάζει στην ολομέλεια τους τρόπους αντικατάστασης των πλαστικών με άλλα υλικά, είτε δείχνοντας τις καταγραφές της στο χαρτί, είτε δείχνοντας τα στιγμιότυπα οθόνης με προβολικό μηχάνημα ή στον Η/Υ. Επίσης, περιγράφουν ενδεδειγμένους τρόπους συμπεριφοράς στην καθημερινή ζωή που συμβάλλουν στη μείωση των πλαστικών, σύμφωνα με αυτά που συζήτησαν.

# Εργαστήριο 5ο

**«Εγώ μπορώ - Δημιουργούμε περιβαλλοντικά μηνύματα»**

**Δραστηριότητα 1η**– *διδακτική ώρα 1η:*

Τα παιδιά ενημερώνονται ότι ο *Πητ* και η *Πατ* τους έστειλαν ένα βίντεο που περιλαμβάνει το μήνυμα μαθητών/-τριών σχολείου για το πλαστικό καλαμάκι και τη μη χρήση του. Παρακολουθούν το βίντεο και αναπτύσσεται συζήτηση για τους λόγους που δημιουργήθηκε αυτό το βίντεο, μέσα από κατάλληλα ερωτήματα π.χ. γιατί πιστεύετε ότι μας έστειλε αυτό το βίντεο ο *Πητ* η *Πατ*; μας βοήθησε αυτό το βίντεο σε κάτι; εμείς θα μπορούσαμε να κάνουμε κάτι για να διαδώσουμε το μήνυμα της μείωσης των πλαστικών απορριμμάτων μιας χρήσης; Προτείνουν τις δικές τους ιδέες για το πώς μπορούν να διαδώσουν δικά τους μηνύματα.

**Δραστηριότητα 2η**– *διδακτική ώρα 2η:*

Οι τρεις ήρωες με μήνυμά τους ζητούν από τα παιδιά να δημιουργήσουν μια ψηφιακή ή/και έντυπη αφίσα, για να μάθουν όλοι οι άνθρωποι τις επιπτώσεις που προκαλούν στη θαλάσσια ζωή τα πλαστικά απορρίμματα και τι μπορούμε να κάνουμε για να μη συμβαίνει αυτό. Τα παιδιά χωρίζονται σε ομάδες συζητούν και αποφασίζουν τι θα εισάγουν στην ψηφιακή ή/και έντυπη αφίσα, π.χ. εικόνες, βίντεο, γραπτά ή/και προφορικά μηνύματα. Στην ολομέλεια ανταλλάσσουν απόψεις για την τελική μορφή της αφίσας, π.χ. τις θέσεις των εικόνων, του γραπτού ή/και ηχογραφημένου κειμένου, του/των βίντεο, κ.ά. δημιουργώντας ένα προσχέδιο.

**Δραστηριότητα 3η**– *διδακτική ώρα 3η:*

Κάθε ομάδα στον Η/Υ επιλέγει το στοιχείο που θέλει από φάκελο στην επιφάνεια εργασίας με ανάλογο ψηφιακό υλικό και το εισάγει στην ψηφιακή αφίσα ή/και δημιουργεί υλικό για την έντυπη αφίσα. Οι υπόλοιπες ομάδες, όση ώρα μια ομάδα εργάζεται στον Η/Υ, δημιουργούν τα στοιχεία που θα ήθελαν να εισάγουν σε μια σελίδα ενός φυλλαδίου. Όταν ολοκληρώσουν την αφίσα, παρουσιάζεται στην ολομέλεια. Επίσης, παρουσιάζονται και οι σελίδες του φυλλαδίου, που έφτιαξε κάθε ομάδα, οι οποίες ενώνονται. Τα παιδιά αποφασίζουν πώς και σε ποιους θα κοινοποιήσουν την ψηφιακή ή έντυπη αφίσα τους και το φυλλάδιό τους. Δημιουργείται ένας κατάλογος με τις προτάσεις των παιδιών και της/του εκπαιδευτικού.

# Εργαστήριο 6ο

**«Όλοι μπορούμε - Δρούμε ομαδικά, παρεμβαίνουμε θετικά»**

**Δραστηριότητα 1η**– *διδακτική ώρα 1η:*

Με μήνυμά της η Λέτα καρέτα καρέτα ενημερώνει τα παιδιά ότι μαζί με τη φίλη τη φώκια μονάχους μονάχους, συνεργάζονται με εθελοντικές ομάδες ανθρώπων που βοηθούν να είναι οι ακτές καθαρές από πλαστικά απορρίμματα ή και άλλα μέρη από τα πλαστικά μιας χρήσης, διότι όπως ήδη γνωρίζουν, ο άνεμος πιθανόν να φέρει τα πλαστικά αυτά στις ακτές. Τους ζητάει να γίνουν και εκείνα εθελοντές και τους εξηγεί ότι μπορούν να συνεργαστούν με διάφορους φορείς για να τους βοηθήσουν, π.χ. με το Λιμεναρχείο για να τους υποδείξουν την παραλία προς καθαρισμό και να τους συνοδεύσουν, με έναν σύλλογο του τόπου τους, το Δήμο τους, κ.ά. Επίσης, τους εξηγεί ότι κάποιες άλλες εθελοντικές ομάδες δημιουργούν τσάντες από πανί για να τη χρησιμοποιούν οι άνθρωποι, όταν αγοράζουν διάφορα αγαθά και να μην χρειάζεται κάθε φορά να χρησιμοποιούν πλαστικές σακούλες. Τους προτείνει να δουν ένα σχετικό βίντεο, που δείχνει πώς μπορούν να φτιάξουν μια τέτοια τσάντα από παλιές μπλούζες και τους προτείνει να κάνουν το ίδιο με τους γονείς τους, ώστε να δημιουργήσουν τις δικές τους και να τις μοιράσουν στους περαστικούς ενός κεντρικού σημείου του τόπου τους, ως δράση του σχολείου τους. Αναπτύσσεται συζήτηση με τα παιδιά για την υλοποίηση μιας ή και των δύο δράσεων ή τα παιδιά κάνουν και τις δικές τους προτάσεις για εθελοντικές δράσεις που βοηθούν την άμβλυνση του προβλήματος. Είτε επιλέξουν μόνο τη μια είτε και τις δύο δράσεις, σε ένα ημερολόγιο ορίζουν την/τις πιθανή/ές ημερομηνία/-ες.

**Δραστηριότητα 2η**– *διδακτική ώρα 2η:*

Τα παιδιά στην ολομέλεια δημιουργούν το οργανόγραμμα της δράσης που επέλεξαν μέσα από δύο πίνακες, στους οποίους, στον έναν θα αναγράφεται τι πρέπει να κάνουν πριν και στον άλλον θα αναγράφεται τι πρέπει να κάνουν κατά τη διάρκεια της δράσης τα ίδια, αλλά και όσοι/-ες συμμετέχουν ως εθελοντές/-τριες. Είτε έχουν επιλέξει μια δράση είτε και τις δύο, χωρίζονται σε υποομάδες και κάθε υποομάδα αναλαμβάνει μια εργασία προετοιμασίας από αυτές που έχουν καταγραφεί στους πίνακες. Για παράδειγμα, όσον αφορά τις ενέργειες πριν τη δράση, μια υποομάδα μπορεί να δημιουργήσει την πρόσκληση των φορέων και των γονέων για να τη στείλουν ηλεκτρονικά ή έντυπα, μια άλλη υποομάδα να καταγράψει και να συλλέξει το απαραίτητο υλικό, μια άλλη να δημιουργήσει ένα πανό ή μπάνερ για την κοινοποίηση της δράσης στον τόπο που θα γίνει, κ.ά. Όσον αφορά την προετοιμασία των ενέργειων που πρέπει να γίνουν κατά τη διάρκεια της δράσης, η μια υποομάδα θα μπορούσε να δημιουργήσει έναν οδηγό εθελοντών/- τριών με σχετικές οδηγίες π.χ. συμβουλές αυτοπροστασίας - να φορούν καπέλο, γάντια, να κρατούν νερό - και ενέργειες στον χώρο της δράσης π.χ. πώς θα γίνει η εκκίνηση της δράσης ενσωματώνοντας και έναν χάρτη, ποια υλικά θα μαζέψουν/ανακυκλώσουν, κ.ά. και μια άλλη θα μπορούσε να αναλάβει να καταγράψει σε έναν κατάλογο τις εργασίες που θα πρέπει να κάνουν ως οργανωτές, π.χ. πώς θα καλωσορίσουν τους/τις εθελοντές/-τριες, τι θα τους πουν και πώς θα τους/τις ευχαριστήσουν στη λήξη της δράσης, κ.ά. Στην ολομέλεια οι ομάδες παρουσιάζουν το έργο τους. Τα υπόλοιπα παιδιά τους θέτουν ερωτήματα ή και συμπληρώνουν, αν κάτι νομίζουν ότι χρειάζεται.

**Δραστηριότητα 3η**– *διδακτική ώρα 3η:*

Τα παιδιά κατά την πραγματοποίηση της δράσης, συμβουλεύονται το οργανόγραμμά τους και καθοδηγούν τους/τις εθελοντές/-τριες, π.χ. μια ομάδα παιδιών τους καλωσορίζει, η ομάδα που δημιούργησε τον οδηγό εθελοντών/-τριών τον μοιράζει και ελέγχει αν όλοι/-ες κρατούν τα μέσα αυτοπροστασίας, η ομάδα συλλογής υλικού μοιράζει υλικό και ενημερώνει πού θα βρουν επιπλέον αν χρειαστεί, η ομάδα που δημιούργησε το μπάνερ ή το πανό το τοποθετούν στον χώρο της δράσης, κ.ά. Τα παιδιά ευχαριστούν τους/τις συμμετέχοντες/-ουσες, όταν ολοκληρωθεί η δράση.

# Εργαστήριο 7ο

**«Τι καινούργιο μάθαμε, τι θα κρατήσουμε, τι θα θυμόμαστε»**

**Δραστηριότητα 1η**– *διδακτική ώρα 1η:*

Τα παιδιά στην ολομέλεια αναστοχάζονται αναφορικά με τη/τις δράση/-σεις που υλοποίησαν π.χ. αν όλα έγιναν όπως τα είχαν οργανώσει, τι άλλο θα μπορούσαν να κάνουν κατά τη διάρκεια της δράσης, τι τους άρεσε, τι τα δυσκόλεψε, κ.ά. Στη συνέχεια κάθε παιδί σε ελεύθερο φύλλο εργασίας ζωγραφίζει ή και καταγράφει κάτι που δεσμεύεται ότι θα κάνει καθημερινά το ίδιο και η οικογένειά του, π.χ. ποιο πλαστικό αντικείμενο θα αντικαταστήσουν, ώστε να συμβάλλουν στη μείωση των πλαστικών απορριμμάτων. Στην ολομέλεια παρουσιάζουν αυτά που ζωγράφισαν/κατέγραψαν και αναφέρουν πού θα τοποθετήσουν στο σπίτι τους το συγκεκριμένο φύλλο εργασίας για να θυμούνται όλοι στην οικογένειά τους τη δέσμευση αυτή.

**Δραστηριότητα 2η**– *διδακτική ώρα 2η:*

Τα παιδιά παρατηρούν και περιγράφουν μια εικόνα, η οποία μπορεί να είναι τοποθετημένη σε ένα λογισμικό παρουσίασης στον Η/Υ, ή/και έντυπη, που απεικονίζει μια συμπεριφορά αρνητική, π.χ. ένα παιδί να πετάει κάτω ένα πλαστικό ποτήρι με καλαμάκι. Κάθε παιδί λέει τι θα έλεγαν ο Πητ, η Πατ και η Λέτα, αν το έβλεπαν. Αυτό που λένε ηχογραφείται. Όταν ολοκληρωθεί η διαδικασία ακούν ξανά αυτά που είχαν καταγραφεί στην 3η διδακτική ώρα του 1ου Εργαστηρίου και κάνουν σχετικές συγκρίσεις, αξιοποιώντας τη ρουτίνα σκέψης “Τότε νόμιζα, τώρα ξέρω”. Αναγνωρίζουν τις ομοιότητες και τις διαφορές και περιγράφουν τον τρόπο με τον οποίο άλλαξαν ή εμπλουτίστηκαν οι αρχικές τους αντιλήψεις.

**Δραστηριότητα 3η**– *διδακτική ώρα 3η:*

Τα παιδιά συμπληρώνουν ένα φύλλο αυτοαξιολόγησης. Στη συνέχεια επιλέγουν από τον φάκελό των εργασιών τους αυτά που θα ήθελαν να τοποθετήσουν στο portfolio τους. Στην ολομέλεια, επιλέγουν και παρουσιάζουν κάποια από τις εργασίες του portfolio, αιτιολογώντας την επιλογή τους.